Läti AA suvelaager    Aeg: 04.-07. august 2011  Koht: külalistemaja Škilas (www.skilas.id.lv), 5 km Liepajast Leedu poole. Laager asub 300 m kaugusel mererannast.  Majutus: telkimiskoht - 2 LVL (3  €)  / ööpäev, voodikohad majades - 3-10 LVL / ööpäev. Registreerimistasu 5 LVL (7  € ).  Programm: teema - "AA programm - armastus, mis toimib", erinevad AA koosolekud, suhtlemine, spordivõistlused, päike, loodus, meri, lasteüritused.  Lisainformatsioon: tel. +371 29525420 (Mud ī te)    Teenindusbüroo avas uksed   AA raamatuid, kainuse aastapäevade märke ja muud AA materjale saab hankida Eesti AA Teenindusbüroost, mis asub Tallinnas aadressil Lastekodu 6A.    Alates maist on Teenindusbüroo lahti üks tund nädalas: kolmapäeviti 19.30-20.30. Kui ei ole võimalik kohale tulla, siis kirjandust võib tellida, kirjutades meiliaadressile teenindus@aaestonia.com või tavaposti aadressile: Eesti AA Teenindusbüroo, Lastekodu 6A, Tallinn 10113. Kirjandust on võimalik saata ka teistesse paikadesse posti teel.    Teenindusbüroos on hetkel saadaval kolm erinevat AA raamatut ("Anonüümsed Alkohoolikud", "Kaksteist sammu ja kaksteist traditsiooni" ja "Igapäevased mõtisklused") ning nelja erinevat brošüüri.      Toimus Eesti AA Teeninduskogu VIII koosolek      7. mail Tallinnas toimunud koosolekust võtsid osa 12 AA rühma esindajad üle Eesti. Teeninduskogu kinnitas Eesti AA Teeninduse aruanded ja tegevusplaanid ning järgneva aasta eelarve.    Eelarve maht on 10499 eurot. Suuremad investeeringud on seotud kirjanduse väljaandmisega ja kodulehe uuendamisega. 2011. aastal on  plaanis välja anda raamatu "Elu kainena", järgmise aasta esimesel poolel peaks ilmuma veel üks AA raamat. Samuti on plaanis alustada töid uue, mahukama ja kaasaegse kodulehekülje loomisel koostöös Soome AA-ga.    Teeninduskogu kiitis heaks plaani viia koos põhjanaabritega AA sõnumit Ida-Virumaale ja asutada seal uusi rühmi. Jätkatakse ka vanglate külastamist ja seal AA kirjanduse levitamist.    Toimus arutelu Teeninduskogu koosolekute formaadi, vormi ja sisu üle. Otsustati, et edaspidi  toimuvad Teeninduskogu   korralised   koosolekud üks kord aastas kevadel. Suured üleriigilised ja rahvusvahelised üritused Eesti AA sünnipäevade puhul otsustati korraldada üks kord viie aasta jooksul.    Teeninduskogu koosoleku alguses andsid rühmade esindajad ülevaate rühmade tööst ja arutasid Sõpruskonna jaoks aktuaalseid  küsimusi. Räägiti ka Suvepäevade ettevalmistamisest. Samuti toimus ürituse raames uue eestikeelse AA raamatu "Igapäevased mõtisklused" esitlus.    Täismahus Teeninduskogu koosoleku protokoll saadetakse kõikidesse rühmadesse.      Ilmus raamat "Igapäevased mõtisklused"    Trükivärske 384-leheküljene raamat ilmus kõvakaanelisena maikuu algul. Tegu on juba kolmanda  eestikeelse AA raamatuga Üldteeninduskonverentsi poolt heakskiidetud kirjanduse nimekirjast.    Teos sündis 1987. aastal. Raamat sisaldab kogutud mõtisklusi, mis hõlmavad tervet kalendriaastat - üks päev korraga. Igal kuupäevaliselt nummerdatud leheküljel on tsitaat Bill W.'lt sellistest väljaannetest nagu "Anonüümsed Alkohoolikud", "Kaksteist sammu ja kaksteist traditsiooni", "AA saab täisealiseks", "Kuidas Bill seda näeb" ja "Billi parimad palad" või dr Bob'ilt väljaannetest "Doktor Bob ja vanad  olijad", samuti muudest AA väljaannetest.    Igale tsitaadile järgneb tsitaadiga seotud isiklik mõtisklus mõnelt AA liikmelt. Kogu AA Sõpruskonnale esitatud palve tõi vastuseks enam kui 1300 kirjutist. Väljavalitud AA liikmed ei ole ametilt kirjutajad ning ei räägi mõistagi Sõpruskonna, vaid iseenda nimel - üks AA liige kirjutab teisele AA liikmele.    Tõlke- ja trükitööde kulud kaeti põhiosas Eesti rühmade annetustest ja AA kirjanduse müügist laekunud rahast, aga ka AA Rahvusvahelise  Kirjandusfondi sihttoetusega. Eesti AA Teenindus määras raamatu hinnaks 7 eurot. Raamatu esitlus toimub laupäeval, 7. mail Eesti AA Teeninduskogu koosoleku raames.      Toimub Teeninduskogu VIII koosolek    Eesti AA Teeninduskogu VIII koosolek toimub 7. mail 2011 Tallinnas, aadressil Lastekodu 6A, algusega kell 12.00.    Teeninduskogu koosolekul vahetame kogemusi, pärime aru Teeninduselt ja paneme paika plaanid järgnevaks aastaks. Teiste teemade seas räägime AA kirjanduse väljaandmise plaanidest, uuest Eesti AA koduleheküljest, sõnumi viimisest ja uute rühmade asutamise perspektiividest, koostööst Soome AA-ga, Suvepäevadest ja teistest AA üritustest.    Loodetavasti toimub Teeninduskogu  koosoleku raames uue eestikeelse AA raamatu "Igapäevased mõtisklused" esitlus.    Teeninduskogu koosolekule on teretulnud kõik AA liikmed, kuid hääletada saavad ainult rühmade volitatud esindajad. Igal rühmal on õigus saata Teeninduskokku üks esindaja; järjepidevuse ja kindluse huvides on soovitav valida ka rühma aseesindaja.   Eesti AA Teeninduskogu VIII koosoleku  päevakord (vajadusel täiendatav): 07. mai 2011, Lastekodu 6A saal    11.00-12.00 Saabumine  12.00-12.15 Avasõnad Teeninduskogu esimehelt  12.15-13.00 Tervitused  rühmadelt, ülevaadete andmine rühmade tööst  13.00-13.30 Teeninduse aruanded  13.30-14.00 Teeninduse tegevusplaanid & eelarve  14.00-14.30 Vaheaeg: kohv, kringel   (Lastekodu rühma kelder)  14.30-15.00 Suvepäevade info Rahu rühmalt  15.00-15.30 Arutelu Teeninduskogu koosoleku formaadi,  vormi ja sisu üle  15.30-16.00 Eesti AA sünnipäevade tähistamine: sagedus, koht jne  16.00-16.30 Muud küsimused  16.30 Teeninduskogu koosoleku lõpetamine      Rapla rühm saab aastaseks    Eesti AA kõige noorem rühm peab aastast sünnipäeva! Rapla rühma pidulik koosolek toimub 16. aprillil  aadressil Põllu 6 kell 17.00. Kõik on teretulnud!      Selgusid Eesti AA Suvepäevade toimumisaeg ja -koht      Traditsioonilised Eesti AA Suvepäevad 2011 toimuvad Kastna puhkebaasis (Tõstamaa vald,  Pärnumaa) 15. - 17. juulil. Suvepäevade seekordseks korraldajaks on Rahu rühm. Täiendav informatsioon juba varsti!      Dublinis toimub üleeuroopaline noorte AA konverents      Sajad inimesed Euroopa, Aasia ja Aafrika riikidest ning Austraaliast, Ameerika Ühendriikidest ja Kanadast kogunevad  12.-14. augustil 2011 Iirimaal Dublinis teisel üleeuroopalisel noorte AA-aastakonverentsil EURYPAA.    Projekti korraldavad vabatahtlikud. Eelregistreerimine toimub internetis. Selleks minge internetilehele http://www.eurypaa2011.com/ ja vajutage linki "Accommodation", et teha elektrooniline broneering EURYPAA osalejatele pakutava soodushinnaga. Citywest Hotel on ürituse EURYPAA 2011 DUBLIN põhimajutuskoht. Täisprogramm ja täpne ajakava avaldatakse internetis vahetult enne konverentsi algust ning  osalejad saavad need ka saabumisel.    Üritused ja muu tegevus: elav muusika ~ Vaba mikrofon ~ Disko ~ Jooga ~ Golfiturniir ~ Jalgpallimat ~ Ratsutamine ~ Veespordialad ~ Iirimaa ringsõidud jpm. Kõik EURYPAA konverentsi koosolekud on inglise keeles, kuid me pakume võimalust pidada koosolekut ka muus keeles, nt rootsi, prantsuse, poola, hispaania, norra, vene, soome, islandi, taani, saksa, leedu vm keeles. Rohkem informatsiooni: http://www.eurypaa2011.com/.    Tartu rühm tähistab juubelit   Tartu rühmal, mis on vanuselt teine Eesti AA rühm, täitub sel kuul 20 aastat! Sel puhul toimub pidulik koosolek ja tordisöömine. Külalised on oodatud teisipäeval 29. märtsil kell 19.00. Rühm asub aadressil Õpetaja tn 5, Tartu.    Eesti - Soome koostöö   12. märtsil toimus Eesti AA esindajate vastukülaskäik Soome, kus toimus Soome AA Palvelu istung ja Palvelu toimkondade koosolekud. Eesti AA esindajad osalesid Soome Info- ja Välistoimkonna koosolekutel.    Arutluse all oli koostöö veebiteenuste valdkonnas ning AA sõnumi viimine paikadesse, kuhu see  ei ole veel jõudnud. Lepiti kokku moodustada ühine Eesti-Soome toimkond, mille eesmärk oleks sõnumi viimine ja uute AA rühmade asutamine Ida-Virumaal. Samuti keskendus arutelu uute Eesti AA ja Soome AA koduleheküljede väljaehitamise võimalustele.      Jõgeva rühm peab sünnipäeva      Eesti üks  vanemaid AA rühmi - Jõgeva rühm - peab oma 19. sünnipäeva ja kutsub kõiki AA-lasi külla!Pidulik koosolek toimub rühma ruumides 17. märtsil kell 18.00 aadressil: Aia t. 7, Jõgeva. Tere tulemast!      Eesti ja Soome AA esindajad vaagisid koostöövõimalusi      Eesti AA Teeninduse ja Soome AA Palvelu  esindajate kohtumisel arutati koostöövõimalusi. 12. veebruaril Tallinnas toimunud kokkusaamisel oli juttu koostöö eesmärkidest ja prioriteetidest. Peamiseks eesmärgiks kuulutati Viiendast traditsioonist tuleneva sõnumi viimine veel kannatava alkohoolikuni.    AA sõnimi viimise võimalusi kavandati eelkõige neljas vadkonnas:    - veebiteenused;  - koostöö professionaalsete töötajatega ja asutustega (nendega, kellel on oma töös kokkupuuteid alkohoolikutega);  - AA ideede levitamine  paikades, kuhu AA ei ole veel jõudnud;  - kirjanduse väljaandmine.    Eesti ja Soome AA praktilise koostöö prioriteetseks valdkonnaks nimetati veebiteenuste arendamine, kuna üha rohkem inimesi otsivad informatsiooni AA kohta internetist. Eesti AA Teeninduse ja Soome AA Palvelu kohtumisel lepiti kokku, et järgmine praktilise koostöö arutelu toimub märtsikuus Soomes.    Võru rühm sai uued  ruumid   Mõnda aega ilma koduta olnud Võru rühm sai uued ruumid. Uus aadress - Räpina mnt. 22 (Nöörimaa Tugikodu maja). Koosolekud toimuvad neljapäeviti, algusega kell 17.30.      Pärnu rühm laienes     Pärnu rühm suurendas koosolekute arvu. Nüüd toimuvad koosolekud kaks korda nädalas: neljapäeviti kell 18.30 ja pühapäeviti kell 15. Pärnu rühm asub aadressil Nikolai 22 Eliisabeti koguduse ruumides, sisenemine Kuninga tänava poolt.      AA kirjanduse ja kainuse aastapäevade märkide hinnad eurodes      Seoses eurole ülemkinekuga määras Eesti AA Teenindus uued hinnad AA kirjandusele. Hindu on ühlustatud ja üldjuhul alandatud. Uued hinnad kehtivad 1. jaanuarist:    Raamat "Anonüümsed Alkohoolikud" - 3 eurot (varem 50 krooni)  Raamat "Kaksteist sammu ja Kaksteist traditsiooni" - 6 eurot (varem 100 krooni)  Brošüür "See on AA" - 1 euro (varem 15 krooni)  Brošüür "Küsimused ja vastused tugisuhte kohta" - 1 euro (varem 20 krooni)  Brošüür "Kui Sa oled professionaal..." - 20  eurosenti (varem 5 krooni)  Voldik "Kas AA on Sinu jaoks?" - 20 eurosenti (varem 3 krooni).    Teenindus määras samuti eurohinnad traditsioonilistele kainuse aastapäevade märkidele.    1-aastane märk maksab 3 eurot ja 5-aastane kuldmärk - 25 eurot.    Kainuse aastapäevade märgid on saadaval Eesti AA Teenindusbüroos aadressil Lastekodu 6A, Tallinn. E-mail: teenindus@aaestonia.com.    Wismari rühm muutis koosolekute aega     Tallinna Wismari rühma teisipäevase koosoleku aeg muutus. Varasema 20.00 asemel algavad nüüd Wismari rühmas koosolekud teisipäeviti kell 19.00.    Rahu rühm sai uued ruumid ja laienes      Tallinna Rahu rühm laienes: kolis uutesse ruumidesse ja suurendas koosolekute arvu. Uued Rahu rühma ruumid asuvad samas hoones, mis varemgi - aadressil Võsu, 5 Rahu kiriku kõrval esimesel korrusel. Seoses omaette ruumide saamisega otsustas rühm suurendada koosolekute arvu ühe koosoleku võrra nädalas. Nüüd lisaks kolmapäevale ja pühapäevale toimuvad Rahu rühma koosolekud ka reedeti algusega kell 18.00.      Kodu rühm suurendas koosolekute arvu      Koosolekute arvu suurendas ka rahvusvaheline Kodu rühm, mis asub Tallinnas, aadressil Lastekodu 6A. Nüüd toimuvad rühma koosolekud  kaks korda nädalas: kolmapäeviti kell 18.00 ja pühapäeviti kell 12.00.      Kaks rühma lõpetasid tegevust      Sügisel lõpetasid tegevuse  kaks rühma: Haapsalu Endla tänava rühm (Haapsalus jäi alles Kastani tänava rühm) ja Tallinna soomekeelne rühm.    Tallinnas tegutseb inglisekeelne AA rühm      Jätkuvalt tegutseb Tallinnas inglisekeelne rühm "Tallinn Nooner" - koosolekud toimuvad igal teisipäeval kell 12.00 aadressil Lastekodu 6A.      Ilmus uus AA trükis "Küsimused ja vastused tugisuhte kohta"      Eesti AA 20. aastapäevast ajandatuna- nägi ilmavalgust uus brošüür "Küsimused ja vastused tugisuhte kohta". Mida AA tugisuhte all silmas peab? Mida tugiisik teeb? Milliseid tegevusi saab rühm läbi viia, et uustulnukaid toetada? Uues 36-leheküljelises trükises on võimalik leida vastused nendele ja paljudele teistele tugisuhetega seotud küsimusele.    Teose esimene osa on suunatud inimesele, kes otsib AA-s  tugiisikut; teine - neile, kes soovivad tugiisikuteks hakata. Kolmandas osas sisaldav informatsioon on abiks rühmadele, kes kavandavad tugiisikute süsteemi loomist.    Tegemist on trükisega, mis on kantud AA Üldteeninduskonverentsi poolt heakskiidetud kirjanduse nimekirja, mis anti välja New Yorgi Üldteenindusbüroo poolt väljastatud litsensi alusel.    Peale AA preambulat ja sammude ning traditsioonide sõnastusi sisaldab brošüür ka AA ülemaalmse teeninduse kaheteiskümne põhimõttete  lühisõnastusi, mis on esmakordselt tõlgitud eesti keelde. AA kirjandust on võimalik hankida Eesti AA Teenindusbüroost (e-mail: teenindus@aaestonia.com).    Toimus  Eesti AA Teeninduskogu VII koosolek     Korraline Eesti AA Teeninduskogu koosolek toimus Tallinnas 13. novembril, selles osalesid 14. AA rühmade esindajad, lisaks Teeninduse volinikud.    Eesti AA Teenindus esitas Teeninduskogule poole aasta tegevus- ja  finantsaruanded. Suurimaks kuluartikliks oli Eesti AA delegaadi osalemine Anonüümsete Alkohoolikute 21. Maailma Teeninduskoosolekul, mis toimus 17-21 oktoobril Mehhikos - 20 580 krooni. Sellest 17 856 krooni kompenseeris USA/Kanada Üldeenindusbüroo. Suuruselt teine väljaminek - 7428 krooni - kuulus uue eestikeelse AA brošüüri "Küsimused ja vastused tugisuhte kohta" väljaandmiseks.    Suuremad laekumised ühisarvele tulid Suvepäevade ülejäägist - 21 114 krooni ja USA/Kanada Üldteenindusbüroost - 17  856 krooni (Maailma Teeninduskoosoleku reisikulude hüvitis). Annetuste näol laekus rühmadest 8121 krooni ja kirjanduse müügist 8029 krooni. Täismahus Teeninduse aruanded saadetakse rühmadesse koos Teeninduskogu koosoleku protokolliga.    Teeninduskogu valis endale uue esimehe, kuna eelmise ametiaeg sai täis. Kuna rühmadelt ei laekunud ühtegi taotlust Suvepäevade 2011 korraldamise kohta, siis Teeninduskogu delegeeris Suvepäevade korraldustoimkonna kokkupanemise Teenindusele. Siiski on tõenäoline, et  korraldamise võtab enda peale Rahu rühm. Esialgse idee kohaselt võiksid järgmised Suvepäevad toimuda Tõstamaal Kastnas.    Teeninduskogu koosoleku järel toimus Kirjanike majas Eesti AA 20. aastapäeva tähistamine ligi 200 osavõtjaga Eestist, Lätist, Leedust ja Soomest. Järgmine Teeninduskogu koosolek toimub 2011 a. kevadel.    Tervitus Ameerikast Eesti AA 20. aastapäeva puhul     Eesti AA Teenindusele      Kallid sõbrad, USA ja Kanada AA Üldteenindusnõukogu ja kogu New Yorgi Teenindusbüroo meeskond kasutab juhust ja õnnitleb sõpruskonna Eestis tegutsevaid liikmeid selle puhul, et AA on tegutsenud Teie maal juba 20 aastat!    Oleme tänulikud kõigile, kes kahekümne aasta jooksul on pühendunud eesti kannatavate alkohoolikute kainusepüüdluste toetamisele. Oleme sel tähtsal hetkel kõigi Teiega. Meil on õnn koos  Teiega ja Teie sõpradega rännata koos mööda hea saatuse teed.    Olgu Teil ikka jõudu kanda AA lootuse sõnumit, olgu AA uks teie abil alati lahti kõigile abivajajatele Eestis! Oleme koos Teiega, kui tähistate meie suurepärase vaimse vennaskonna 20-ndat aastapäeva!    Palavaimate õnnesoovidega,   Ward E., USA ja Kanada Anonüümsete Alkohoolikute  Üldteenindusnõukogu esimees      Eesti AA võtab osa Maailma Teeninduskoosoleku tööst      Eesti AA võtab esimest korda osa Sõpruskonna Maailma Teenindus-koosoleku töös. Eesti AA Teeninduskogu poolt valitud delegaat sõitis Mehhikosse, kus 17-21 oktoobril 2010 a. toimub 21. AA Maailma Teeninduskoosolek.    Oma ettekannet AA Maailma Teeninduskoosolekul toimunu kohta esitab meie delegaat 13. novembril Eesti AA 20. aastapäeva pidulikul üritusel, mis toimub Tallinnas Kirjanike  maja saalis aadressil Harju t. 1, algusega kell 14.00.    Maailma Teeninduskoosolek asutati 1969. aastal kui ülemaailmne anonüümsete alkohoolikute foorum, mille eesmärk on kogemuste vahetamine: kuidas viia AA sõnumit alkohoolikuteni. Üritus toimub üks kord kahe aasta järel vaheldumisi New Yorgis ja teistes kohtades üle maailma. Ajaloo jooksul Teeninduskoosolek on toimunud sellistes linnades, kui Auckland, Uus Meremaa; Cartagena, Colombia; Malahide, Iirimaa ja Helsinki, Soome. Maailma  Teeninduskoosoleku korraldajaks on USA ja Kanada AA Üldteenindusnõukogu.    Seekordse Maailma Teeninduskoosoleku peateemaks on "Tugisuhted AA-s: meil on vastutus". Mõned diskuteeritavad teemad: "Naised AA-s", "Internet ja AA", Seitsmes traditsioon ("Iga AA rühm peaks olema täielikult isemajandav ja keelduma välisest toetusest").    Täna AA on esindatud rohkem kui 150 riigis, kus tegutseb 115 773 rühma. Kokku on AA liikmeid üle maailma rohkem, kui 2 miljonit inimest. AA kaasasutaja Bill W., kes elas  New Yorgis, uskus, et kunagi AA liikmete arv teistel kontinentidel ületab USA ja Kanada liikmeskonna. Täna tegutsevad erinevates riikides (sealhulgas Eestis) New Yorgi Üldteenindusbüroo kõrval 60. autonoomset AA Teenindusbürood.      Toimus Eesti AA Teeninduskogu VI koosolek      8. mail Tallinnas toimunud koosolekul osalesid 13 AA rühma esindajad, lisaks Teeninduse volinikud. Teeninduskogu kuulas ära Teeninduse tegevus- ja finantsaruanded ja kinnitas Teeninduse eelarve ja tegevusplaanid järgnevaks aastaks.    Suurimaks kuluartikliks on raamatu "Igapäevased mõtisklused" tõlkimine ja trükkimine; eelarve kogumahuks on 78780.- krooni,  mis loodetakse katta kirjanduse müügist laekuva rahaga ja rühmade annetustega.    Teeninduskogu kuulutas Eesti AA veebiteenused prioriteetseks tegevusvaldkonnaks. Teeninduskogu kinnitas Teenindusjuhise täiendused, mis näevad ette Teeninduse tegevuse laiendamise: Info- ja Koostööpartnerite toimkondade kaheksjagamise ja Eesti AA Teenindusbüroo avamise. Samuti kinnitas Teeninduskogu ametisse kolm uut Teeninduse voliniku ja valis Eesti AA delegaadi Maailma Teeninduskoosolekule.    Arutluasel  oli Eesti AA 20. sünnipäeva tähistamine 2010 a. sügisel ja traditsiooniliste Suvepäevade läbiviimine. Seoses juubeliaastaga toetas Teeninduskogu ettepanekut koostada Eesti AA ametlik kronoloogia, kus oleks kirjas, millal üks või teine rühm alustas, millal meie raamatud ja trükised ilmusid ja millal muud olulised sündmused aset leidsid. Samuti kiitis Teeninduskogu heaks idee kutsuda üles AA-lasi oma joomise- ja kainekssaamise lugusid kirja panema, et tulevikus täiendada nendega Suurt Raamatut.    Teeninduskogu tegi Teenindusele ülesandeks korraldada kainuse aastapäevade märkide tellimine ja müük Teenindusbüroos. Samuti võttis Teeninduskogu vastu pöördumise kõigi AA liikmete poole. Pöördumise, mille pealkiri on "ANONÜÜMSUS ON MEIE ÜHENDUSE HINGELINE ALUS", eesmärgiks on kinnitada anonüümsuse põhimõtte jätkuvat tähtsust ja meelde tuletada, et selle printsiibi rikkumine suhtlemisel meediaga kahjustab Sõpruskonna huve.    Järgmine Teeninduskogu koosolek toimub 2010 a. sügisel.      Anonüümsus on meie ühenduse hingeline alus      Eesti AA Teeninduskogu pöördumine kõigi AA liikmete poole    Selle pöördumise  põhjuseks on asjaolu, et Eesti AA ligi kahekümneaastase ajaloo vältel on ette tulnud juhtumeid, mil mõned meie Ühenduse liikmed on ajalehtedes, telesaadetes, dokumentaalfilmis ja ka internetiportaalides avalikustanud oma seotuse AA-ga. Kuna viimased juhtumid leidsid aset üsna hiljuti, eelmisel sügis-talvel, ei saa me anonüümsusnõude eiramisi pidada üksnes kunagiseks "lastehaiguseks", vaid peame omaks võtma, et isiklikku anonüümsust kiputakse meedias hülgama ka olevikus ja küllap tulevikuski.    Rõhutame, et AA ridadesse kuulumise avalikustamine massimeedias kahjustab peaaegu alati meie ühenduse ühtsust, kuna esiplaanile tõusvad üksikisikud jätavad oma isiksustega varju meie põhimõtted, sealhulgas AA-laste võrdsuse kõikjal ja kõiges. Seejuures pole erilist vahet, millised on anonüümsusest loobumise ajendid - on see edevus, kuulsusejanu, võimuiha, äriline reklaamivõte või täiesti omakasupüüdmatu ja siiras soov anda edasi AA sõnumit - sõpruskonna ühtsust kahjustab see ikka.    Nimetagem ära, et  anonüümsusnõude rikkumiseks peetakse seda, kui ajaleheartiklis või telesaates tuuakse ära AA-lase perekonnanimi ning artikli või saate kontekstist tulenevalt saab isikut pidada Ühenduse liikmeks; samuti peetakse anonüümsuse rikkumiseks äratuntava foto avaldamist trükiajakirjanduses ning visuaalselt äratuntavat esinemist televisioonis või videofilmis, olenemata sellest kas AA-lase perekonnanimi on välja toodud või mitte. Eeltoodu ei tähenda nagu ei tohiks AA-lane oma nime ja näoga osaleda alkoholismi  puudutavates vestlussaadetes või kirjutada sel teemal ajakirjadesse artikleid, kuid ta peab rangelt hoiduma enese kui AA-lase eksponeerimisest. Teiselt poolt: kui AA-lane võtab massimeedias kõiki anonüümsusnõudeid järgides sõna AA liikmena, ei tohiks ta ometigi kõnelda kogu AA nimel, teha vastavaid avaldusi ega üldistusi, vaid peaks piirduma rõhutatult vaid omaenese kogemuse ja arusaamade esitamisega.    Ajakirjandusel on väga suur mõju ühiskonnas valitsevatele hoiakutele ning ilma ajakirjanduse abita  poleks AA maailmas levinud nii laialdaselt nagu see on praeguseks aset leidnud. Ka Eestis tuleb meil teha koostööd meediavahenditega, kuid seejuures kaitsta hoolega oma liikmete anonüümsust. Enne intervjuude andmist või artiklite kirjutamist tasuks nõu pidada kodurühma vanemate liikmetega, kellel on juba vastavaid kogemusi. Kui kodurühmas niisugust kogemust pole, oleks otstarbekas pöörduda AA Teeninduse meediatoimkonna poole.    Anonüümsus on meie Ühenduse vältimatu vajadus. Kui me poleks Anonüümsed,  oleks me lihtsalt alkohoolikud või meid polekski enam olemas.    Uued AA trükised      Uue raamatu   "Kaksteist sammu ja kaksteist traditsiooni"   järel nägid päevavalgust veel kolm uut AA trükist.    Voldik   "Kas AA on Sinu jaoks?"   (sinine) sobib rühmas uustulnukale andmiseks, kuid eelkõige ta on mõeldud neile kannatavatele alkohoolikutele, kes ei ole veel rühma jõudnud. Sobib väga hästi haiglates, sotsiaalkeskustes ja muudes asutustes jagamiseks. Trükis sisaldab 12 küsimust (potentsiaalsele) uustulnukale koos lühikeste  kommentaaridega.    Brošüür   "Kui sa oled professionaal..."   (punane) on suunatud meditsiini- ja sotsiaaltöötajatele, kriminaalhooldajatele, politseinikele ja muudele professionaalidele, kes  puutuvad oma töös kokku alkohoolikutega. 8-leheküljeline trükis seletab lühidalt lahti, kuidas AA teeb koostööd professionaalidega. Sisaldab ka AA preambulat, kontaktandmeid ning sammude ja traditsioonide lühisõnastusi.    Broshüür   "See on AA"   (roheline) on mõeldud eelkõige rühma jõudnud uustulnukale sissejuhatusena AA tervenemisprogrammi. Seletab lühidalt ja arusaadavalt, kes me oleme ja mida me teame alkoholismist. Kuidas me pidime endale tunnistama, et oleme alkoholismi ees võimetud ja kuidas me suudame selles mitteametlikus ning lõdvalt seotud sõpruskonnas kaineks jääda. Mis on 24 tunni plaan ja AA 12 sammu. 24-leheküljeline trükis sisaldab veel peale kontaktandmete AA preambulat ja  sammude ning traditsioonide lühisõnastusi.    Kõigi kolme trükise puhul on tegemist AA Üldteeninduskonverentsi poolt heakskiidetud kirjanduse nimekirja kantud teostega, mis anti välja New Yorgi Üldteenindusbüroo poolt väljastatud litsenside alusel. AA kirjandust saab tellida Eesti AA Teenindusbüroost aadressil: Lastekodu t. 6A Tallinn 10113 või e-posti kaudu: teenindus@aaestonia.com.    "12+12" sai valmis      Tänavu, mil Eesti AA saab 20-ne aastaseks, jõudsime selleni, et eesti keeles ilmus kõvakaanelise raamatuna   "Kaksteist sammu ja kaksteist traditsiooni" .    Teos avaldati esmakordselt 1953. aastal Ameerikas. Raamatu originaalteksti kirjutas Bill W., kes koos dr Bob S.-ga 1935. aastal AA asutas; see sisaldab AA kogemust liikmete paranemisest ja Sõpruskonna toimimisest.  Tegemist on teosega, mis on AA Üldteeninduskonverentsi poolt kantud heakskiidetud kirjanduse nimekirja.    Eestikeelse 12+12 avaldamine toimus AA Ülemaailmse Teeninduse (A.A.W.S.) poolt väljastatud litsentsi alusel, mille saamise eelduseks oli Eesti AA teenindusstruktuuri olemasolu. Eesti AA Teenindus moodustati üleeelmisel kevadel ning registreeriti juriidilise isikuna (MTÜ-na) 2009-nda aasta jaanuaris. 12+12 väljaandmine tugineb Eesti AA Teeninduskogu otsusele 2008-ndast aastast.    Ettevalmistustöö kestis üle aasta; tõlke- ja trükitööde kulud kaeti osaliselt rühmade poolt Eesti AA ühisarvele kantud rahast, põhiosas aga Leedu AA ja AA Rahvusvahelise Kirjandusfondi sihttoetustega. Eesti AA Teenindus määras raamatu AA-siseseks hinnaks 100.- krooni, mis vastab enam-vähem 12+12 keskmisele hinnale maailmas. Osa tiraažist läheb müüki raamatukauplustesse ja seal on raamatu hind märksa kõrgem.    Tõenäoliselt väidab mõni AA-lane, et kuna raamatu väljaandmise kulud on juba kaetud, tuleks  seda jagada AA-lastele tasuta. Miks me seda ei tee? Vastus on lihtne: raamatu müügist laekuva rahaga hakatakse välja andma järgmisi AA-raamatuid.    12+12 müümine peaks põhiosas toimuma rühmade kaudu: rühma poolt volitatud isik (laekur, rühmavanem) tellib ja ostab AA Teeninduselt välja teatava koguse raamatuid ning rühmas müüakse need edasi rühma liikmetele. Seejuures tasuks hoiduda raamatute tasuta jagamisest.    Tsiteerime AA kaasasutajat Bill W.-d ("Kaksteist teeninduse põhimõtet"):  "Kas AA peab tegelema rahalise heategevusega mõnede uustulnukate ja nende tugiisikute suhtes, müües neile meie raamatuid omahinnaga või isegi alla selle? Meie, AA liikmed, oleme alati arvanud, et rahaline heategevus üksikisiku suhtes ei ole rühmade või kogu AA kohustus. /.../ Toemees võib anda oma hoolealusele ülikonna, aidata tal tööd leida või kinkida talle AA raamatu. Selliseid asju juhtub ja väga hea, et juhtub. Kuid sedalaadi heategevus on toemehe, mitte AA rühma pärusmaa."    Raamatuid saab  tellida, kirjutades Teenindusele aadressil: teenindus@aaestonia.com. Lisaks trükivärskele raamatule "12+12" on jätkuvalt müügil raamat "Anonüümsed Alkohoolikud". Lähiajal on ilmumas kolm erinevat AA brošüüri.